
БІЛІМ  ЖӘНЕ ИННОВАЦИЯЛАР » 
BRI-2026 ХАЛЫҚАРАЛЫҚ ФОРУМЫ

2026 жылғы 11–12 маусым
Алматы қаласы, Қазақстан Республикасы

Абылай хан атындағы Қазақ халықаралық қатынастар және әлем тілдері университеті Чжэцзян университетімен бірлесіп ғалымдарды, оқытушыларды, зерттеушілерді, мемлекеттік органдардың, халықаралық ұйымдардың, бизнес құрылымдардың өкілдерін және сарапшылар қауымдастығын «Қытай – Орталық Азия: Цифрлық Жібек жолы, білім және инновациялар» BRI-2026 Халықаралық форумына қатысуға шақырады.
Форумның мақсаты:
Цифрлық Жібек жолын дамыту, білім беру, ғылым, инновациялар және цифрлық технологияларды ықпалдастыру арқылы «Бір белдеу – бір жол» бастамасы аясында Қытай және Орталық Азия елдері арасындағы халықаралық ынтымақтастықтың даму перспективаларын талқылау, өңір мемлекеттерінің жаһандық цифрлық трансформация жағдайындағы орнықты дамуына жәрдемдесу, сондай-ақ Цифрлық Жібек жолын зерттеу саласында пәнаралық ғылыми күн тәртібін қалыптастыру.
Форумның міндеттері:
· білім беру, ғылым, экономика және мемлекеттік басқаруды цифрлық трансформациялау саласындағы үздік тәжірибелермен алмасуға арналған халықаралық сарапшылық алаң құру;
· Қытай мен Орталық Азия елдерінің университеттері, ғылыми-зерттеу орталықтары және ұйымдары арасындағы академиялық, ғылыми және технологиялық ынтымақтастықты дамыту;
· академиялық ұтқырлық бағдарламаларын, бірлескен білім беру бағдарламаларын, желілік ғылыми-зерттеу жобаларын және ғылыми кадрларды даярлау бағдарламаларын кеңейту;
· цифрлық дамудың басым бағыттары бойынша бірлескен ғылыми-зерттеу орталықтарын, зертханалар мен инновациялық платформаларын құру;
· білім беру, ғылым және экономика салаларында жасанды интеллект технологияларын, үлкен деректер (Big Data), бұлттық есептеулер, Заттар интернеті (IoT) және өзге де цифрлық шешімдерді қолдану перспективаларын талқылау;
· Цифрлық Жібек жолы аясында цифрлық инфрақұрылымды және трансшекаралық цифрлық өзара іс-қимыл тетіктерін дамыту;
· инновациялар мен технологиялық кәсіпкерлік саласында университеттер, мемлекеттік құрылымдар және бизнес-қоғамдастық арасындағы ынтымақтастықты дамытуға жәрдемдесу;
· бірлескен білім беру, ғылыми-зерттеу және инфрақұрылымдық жобаларды іске асыруға индустриялық серіктестерді тарту;
· Қытай – Орталық Азия өңірінде бірыңғай білім мен инновациялар кеңістігін қалыптастырудың негізі ретінде «білім беру – ғылым – бизнес – мемлекет» форматындағы көпжақты өзара іс-қимылды дамыту.
Форумның тақырыптық бағыттары:
· Цифрлық Жібек жолы іс жүзінде: Қытай – Орталық Азия кеңістігіндегі цифрлық интеграция, халықаралық ынтымақтастық және коммуникациялардың трансформациясы.
· Халықаралық құқық, цифрлық басқару және жасанды интеллектіні реттеу: цифрлық егемендікті қамтамасыз ету, деректерді басқару, киберқауіпсіздік және трансшекаралық өзара іс-қимылдың құқықтық тетіктері.
· Цифрлық Жібек жолы және жаһандық экономика: «Бір белдеу – бір жол» бастамасы аясындағы сауда, инвестициялар, логистика және орнықты экономикалық дамудың цифрлық трансформациясы.
· Білім беруді, тілдік даярлауды және филологиялық зерттеулерді цифрлық трансформациялау: жасанды интеллект, білім беру технологиялары, цифрлық гуманитаристика және кадрлар даярлаудың халықаралық тәжірибелері.
· Цифрлық дәуірдегі туризм, медиакоммуникациялар және креативті индустриялар: инновациялық технологиялар, цифрлық платформалар, медиакеңістік және аудиториямен өзара әрекеттесудің жаңа модельдері.
Өткізу форматы: аралас (офлайн және онлайн)
Форумның жұмыс тілдері – қазақ, орыс және ағылшын тілдері
Форумға қатысу үшін өтінімдер мен жариялауға арналған материалдарды қабылдау мерзімі – 2026 жылғы 11 маусым, сағат 23:50-ге дейін (UTC+6).
Форум қорытындысы бойынша ғылыми материалдардың электрондық жинағы жарық көреді.
Материалдар авторлық редакцияда жарияланады. Мақалалардың ғылыми мазмұндық сапасына, ұсынылған мәліметтердің дұрыстығына, академиялық этика нормаларының сақталуына, авторлық құқық туралы заңнама талаптарының орындалуына және пайдаланылған дереккөздерге дұрыс сілтеме жасалуына авторлар жауапкершілік алады.
Форумға қатысу үшін жауапты хатшының электрондық поштасына бір хатпен келесі құжаттарды жолдау қажет:
· қатысуға өтінім (1-қосымша);
· белгіленген талаптарға сәйкес рәсімделген мақала мәтіні.
Байланыс тұлғасы:
Тусупова Алия
BRI-2026 форумының жауапты хатшысы
E-mail: tusupova.a@ablaikhan.kz
Тел.: +7 (727) 292-03-84 (ішкі 2418)
Ұялы тел.: +7 (701) 577-22-39

МАҚАЛАЛАРДЫ РӘСІМДЕУГЕ ҚОЙЫЛАТЫН ТАЛАПТАР
Жариялауға ұсынылатын материалдар форумның жұмыс тілдерінің бірінде: қазақ, орыс немесе ағылшын тілдерінде ұсынылады.
Техникалық талаптар:
· мақала көлемі әдебиеттер тізімін қоса алғанда 4-тен 8 бетке дейін болуы тиіс;
· мақала мәтіні Microsoft Word (*.doc, *.docx) форматында ұсынылады;
· қаріп – Times New Roman, өлшемі 12 pt;
· жоларалық интервал – 1,5;
· мәтін бет ені бойынша туралануы тиіс;
· барлық жиектер (жоғарғы, төменгі, сол және оң жақ) – 2 см;
· азатжол – 1,25 см;
· беттер нөмірленбейді;
· сөздерді автоматты түрде тасымалдауға жол берілмейді;
· пайдаланылған әдебиеттерге сілтемелер мәтін ішінде тік жақшада рәсімделеді;
· пайдаланылған әдебиеттер тізімі мақаланың соңында беріледі;
· файл атауында бірінші автордың тегі көрсетілуі тиіс (мысалы: Ivanov.docx).
Материалдардың мазмұнына қойылатын талаптар:
· ұсынылатын материалдар форумның тақырыптық бағыттарына сәйкес болуы және дербес ғылыми зерттеудің, аналитикалық шолудың немесе практикалық тәжірибенің нәтижелерін қамтуы тиіс;
· мақалада қарастырылатын мәселенің өзектілігі, зерттеудің негізгі нәтижелері, қорытындылар және пайдаланылған әдебиеттер тізімі көрсетілуі тиіс;
· материалдар авторлық редакцияда жарияланады және ұйымдастыру комитеті тарапынан қосымша әдеби редакциялауға жатпайды.
Академиялық адалдық және жасанды интеллектіні пайдалану талаптары:
· автор мақала мазмұнына, ұсынылған деректердің дұрыстығына, дәйексөздердің дұрыс рәсімделуіне және авторлық құқық талаптарының сақталуына толық жауапты болады;
· жасанды интеллект технологияларын ақпаратты іздеу, өңдеу, талдау және құрылымдау мақсатында көмекші құрал ретінде пайдалануға жол беріледі;
· жасанды интеллектіні пайдалану авторды жұмыстың ғылыми мазмұнында, зерттеу нәтижелерін түсіндіруде және қорытындыларды тұжырымдауда жауапкершіліктен босатпайды;
· автордың елеулі ғылыми үлесі, талдауы және өңдеуі болмаған, толықтай немесе басым бөлігінде жасанды интеллект көмегімен жасалған материалдарды ұсынуға жол берілмейді;
· автор жасанды интеллект технологиялары арқылы алынған ақпараттың, дереккөздердің, статистикалық мәліметтердің және өзге де материалдардың нақтылығын тексеруге міндетті;
· ұйымдастыру комитеті академиялық адалдық қағидаттарына, ғылыми этика талаптарына, авторлық құқық нормаларына немесе форум тақырыбына сәйкес келмейтін материалдарды қабылдамау құқығын өзіне қалдырады.


Мақаланың құрылымы
ӘОЖ
(сол жақ шеті бойынша туралау)
Автордың тегі, аты-жөнінің бас әріптері
(қалың қаріппен, оң жақ шеті бойынша туралау)
Ғылыми дәрежесі, ғылыми атағы, лауазымы,
ұйымның толық атауы, ел атауы
(кәдімгі қаріппен, оң жақ шеті бойынша туралау)

МАҚАЛА ТАҚЫРЫБЫ
(бас әріптермен, қалың қаріппен, ортаға қарай туралау)
Тірек сөздер: 5–7 сөз немесе сөз тіркесі.
Түйіндеме (мақала жазылған тілде, көлемі 100–150 сөз).
Мақала мәтіні
Пайдаланылған әдебиеттер тізімі

Осы арқылы ұсынылған мәліметтердің дұрыстығын растаймын және BRI-2026 халықаралық форумын ұйымдастыру және өткізуге байланысты тіркеу, форум бағдарламасын қалыптастыру, материалдар жинағын дайындау, қатысушыларға сертификаттар рәсімдеу және өзге де ұйымдастырушылық іс-шараларды жүзеге асыру мақсатында жеке деректерімді өңдеуге және пайдалануға келісім беремін.

